LV Eiropas Savienības Oficiālais Vēstnesis C 320/27

Grozījumu pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2009/C 320/14

Šī publikācija dod tiesības izteikt iebildumus pret grozījumu pieteikumu atbilstīgi Padomes Regulas (EK) Nr. 510/2006 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

GROZĪJUMU PIETEIKUMS

PADOMES REGULA (EK) Nr. 510/2006

Grozījumu pieteikums saskaņā ar 9. pantu

“CASTELMAGNO”

EK Nr.: IT-PDO-0217-0006-17.03.2006

AĢIN ( ) ACVN ( X )

1. Produkta specifikācijas nodaļa, kurā izdarīti grozījumi:

—  Produkta nosaukums —  Produkta apraksts —  Ģeogrāfiskais apgabals — Izcelsmes apliecinājums — Ražošanas metode —  Saikne — Marķējums —  Valstu prasības —  Citur (precizēt)

2. Grozījumu veids:

—  Grozījumi vienotajā dokumentā vai kopsavilkuma lapā — Grozījumi reģistrētu ACVN vai AĢIN specifikācijā, ja nav publicēts ne vienots dokuments, ne kopsavilkums —  Grozījumi specifikācijā, ja publicētajā vienotajā dokumentā (Regulas (EK) Nr. 510/2006 9. panta 3. punkts) nav jāizdara grozījumi —  Pagaidu grozījumi specifikācijā, kas saistīti ar valsts iestāžu noteikto obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts)

3. Grozījums(-i):

3.1. Izcelsmes apliecinājums:

Iekļauta informācija par produkta izsekojamību, kas nebija norādīta vecajā ražošanas specifikācijā.

3.2. Ražošanas metode:

Noteikts aitas un/vai kazas piena procentuālais daudzums, kāds, ja vajadzīgs, jāpievieno siera izgatavošanai paredzētajam govs svaigpienam.

Noteikti to govju ģenētiskie tipi, kuru piens tiek izmantots “Castelmagno” izgatavošanai.

Iekļauta norāde par aizliegtu lopbarību, kā arī par atļautām lopbarības sastāvdaļām dzīvnieku barības devu papildināšanai.

Precizēts, ka drīkst izlietot tikai pienu no ne vairāk kā 4 slaukumiem pēc kārtas.

Sīkāk aprakstīta “Castelmagno” no paaudzes paaudzē pārmantotā tradicionālā ražošanas metode.

Noteikta ražošanas metode “Castelmagno” sieram, kas apzīmēts ar papildnorādi “di Alpeggio” (“Augstkalnu pļavu”).

Sniegts šāds precizējums: siera masā sastopamie zilie un zaļganie dzīslojumi – īpašība, kas vienmēr bijusi iekļauta specifikācijā –, var būt radušies arī pēc rituļu caurduršanas (ar rokām un izmantojot dzelzs stienīšus) pēc tradicionālā paņēmiena.

Precizēts arī, ka nogatavināšanas laikā siera rituļus var tīrīt ar suku un/vai mazgāt ar dabīgiem mazgāšanas līdzekļiem, kuriem nav tiešas krāsojošas iedarbības un kuri neveicina nevēlama pelējuma un ērču savairošanos.

3.3. Marķējums:

Sīkāk aprakstīts izcelsmes marķējums, ar ko marķē sieru siešanas laikā.

Precizēts, ka gadījumā, ja “Castelmagno” izgatavo vietā, kuras ģeogrāfiskais augstums pārsniedz 600 m virs jūras līmeņa, tā marķējumā var tikt iekļauta norāde “prodotto della montagna” (“izgatavots kalnu apgabalā”).

Definēta atbilstības zīme, ko piestiprina pirms siera nodošanas pārdošanai. Tās nosaukums ir “sventolina” (atgādina propelleru ar četrām lāpstiņām) un tai jābūt tajā pašā rituļa pusē, kurā atrodas izcelsmes marķējums. Ir aprakstīti to abu veidu “sventolina” izmērs un krāsas, uz kurām ir norāde “prodotto della montagna” vai “di Alpeggio”.

Precizēti siera pārdošanas veidi – to var pārdot kā veselu rituli, tā arī pa daļām, griežot tās vai nu uz vietas, vai pirms pārdošanas, bet pēdējā gadījumā sieram jābūt iepakojumā.

KOPSAVILKUMS

PADOMES REGULA (EK) Nr. 510/2006

“CASTELMAGNO”

EK Nr.: IT-PDO-0217-0006-17.03.2006

ACVN ( X ) AĢIN ( )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Ministero delle Politiche Agricole e Forestali (Lauksaimniecības un Mežsaimniecības Ministrija) Adrese: Via XX Settembre 20 00187 Roma RM ITALIA Tālr. +39 0646655106 Fakss +39 0646655306 E-pasts: saco7@politicheagricole.it

2. Grupa:

Nosaukums: Consorzio per la Tutela del Formaggio Castelmagno Adrese: Piazza Caduti 1 12020 Castelmagno (Cuneo) CN ITALIA Tālr. +39 0171986148 Fakss +39 0171986148 E-pasts: — Sastāvs: ražotāji/pārstrādātāji ( X ) citi ( )

3. Produkta veids:

1.3. grupa. Siers

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums:

“Castelmagno”

4.2. Apraksts:

Govs svaigpiena siers ar iespējamu aitas un/vai kazas piena piedevu, kuras minimālais daudzums ir 5 %, bet maksimālais – 20 %. Izmantojamas šādu šķirņu govis: Barà Pustertaler, Bruna, Pezzata Rossa d’Oropa, Pezzata Rossa, Montbeliard, Grigio Alpina, Piemontese, Valdostana vai to hibrīdi.

Ar šo ACVN apzīmētā produkta īpašības, ievērojot minimālo nogatavināšanas ilgumu (60 dienas), ir šādas: ritulis pēc formas ir cilindrs ar plakanām pusēm, rituļa diametrs ir 15–25 cm. Augstums – 12–20 cm. Svars – no 2 līdz 7 kg. Tas ir presēts siers, kas pagatavots, izmantojamo pienu sarecinot ar himozīna fermentu, tam ir puscieta siera masa, sieru izgatavo visu gadu, izņemot augstkalnu pļavu tipa sieru, ko izgatavo no maija līdz oktobrim. Siera miza nav ēdama, tā ir plāna, dzelteni iesarkana, gluda. Ja nogatavināšanas laiks ir īss, miza ir pietiekoši cieta un vienveidīga, bet, nogatavinot ilgāk, tā kļūst tumšāka, cietāka un grubuļaina. Ja sieru nogatavina, nepārsniedzot minimālo ilgumu, tā masa ir baltā perlamutra vai ziloņkaula krāsā, bet, ja nogatavināšanas laiks ir ilgāks, tā kļūst tumši dzeltena un tajā var veidoties zili un zaļgani dzīslojumi. Daļēji tie izveidojas rituļa caurduršanas procesā, ko īsteno saskaņā ar tradicionālo metodi (ar rokām un izmantojot dzelzs stienīšus). Ja nogatavina ne ilgāk par minimālo laiku, masas struktūra ir drupana, bet jo ilgāk sieru nogatavina, jo tā masa kļūst kompaktāka. Ja nogatavināšanas laiks ir tikai minimālais, siera garša ir smalka, maiga un mēreni sāļa, taču jo ilgāks nogatavināšanas laiks, jo garša kļūst izteiktāka.

Tauku minimālais saturs sausnā ir 34 %.

Sieru var pārdot kā veselā ritulī, tā arī pa daļām, griežot tās vai nu uz vietas, vai pirms pārdošanas, taču tad sieram jābūt iepakojumā. Griešanas un iepakošanas darbības var veikt arī ārpus ražošanas ģeogrāfiskā apgabala robežām.

4.3. Ģeogrāfiskais apgabals:

“Castelmagno” siers ir jāizgatavo un jānogatavina Cuneo provinces Castelmagno, Pradleves un Monterosso Grana pašvaldības administratīvajā teritorijā.

4.4. Izcelsmes apliecinājums:

Visi ražošanas posmi jāuzrauga, katrā posmā dokumentējot izejvielas un gatavo produkciju. Šādā veidā un reģistrējot lopkopjus, ražotājus/iesaiņotājus attiecīgos sarakstos, kurus pārvalda pārbaudes struktūra, kā arī ziņojot pārbaudes struktūrai par saražoto produktu daudzumiem, tiek garantēta produkta izsekojamība (no ražošanas sākuma posma līdz beigām). Turklāt jāveic ražošanā izmantotā piena, kā arī to govju, kazu un aitu, no kurām iegūst pienu siera izgatavošanai, funkcionālās pārbaudes. Vienmēr jābūt pieejamai himozīna tehniskajai dokumentācijai un norādei uz izmantojamo himozīna partiju. Katru mēnesi ir jāpaziņo, cik rituļu izgatavots. Ja “Castelmagno” sieram ir papildnorāde “di Alpeggio”, tad zemes gabaliem, kuros gana lopus, jābūt ierakstītiem attiecīgā pārbaudes struktūras sarakstā. Katram zemes gabalam nosaka no katras sugas dzīvniekiem iegūstamo maksimālo piena daudzumu, ko ņem vērā, izdodot marķēšanas atļaujas. No noganāmās platības iegūstamo maksimālo piena daudzumu litros aplēš, ievērojot ganību zālāja sastāvu piena iegūšanas laikā, ganāmo dzīvnieku šķirnes un ganāmpulka blīvumu. Pārbaudes struktūra ik gadu ir jāinformē par ganīšanas sākuma un beigu datumu. Ganībām jābūt pārbaudes struktūras uzskaitē. Visas personas, gan fiziskās, gan juridiskās, attiecīgajos sarakstos pārbauda kontroles iestāde, kā noteikts produkta specifikācijā un attiecīgajā kontroles plānā.

Šie noteikumi ir jāievēro piena ražošanas, siera apstrādes un nogatavināšanas struktūrām. Kūtīm, kurās iegūst pienu, jābūt reģistrētām saskaņā ar spēkā esošajiem normatīviem, bet apstrādes punktiem jābūt EEK sertifikācijai; ja apstrādes uzņēmums īsteno tiešo pārdošanu, tam jābūt saskaņā ar Itālijā spēkā esošajiem normatīvajiem aktiem izdotai atļaujai, kas apliecina atbilstību sanitāri higiēniskajām prasībām.

Līdz katra mēneša 10. datumam kontroles iestāde ir jāinformē par iepriekšējā mēnesī izgatavoto vai nogatavināto siera rituļu skaitu.

4.5. Ražošanas metode:

Govis, kuras dod pienu šā ACVN sieram, jāslauc ne biežāk kā 2 reizes dienā. Nav atļauts izmantot pienu, kas glabāts ilgāk nekā 2 dienas, resp., pienu no vairāk par 4 slaukumiem pēc kārtas. Ārpus ražošanas apgabala robežām slaucamo govju cietlaišana piensaimniekiem nav atļauta; izņēmums ir margari (Pjemontes gani, kuriem piederošo dzīvnieku pienu izmanto siera ražošanai). Govju, kazu un aitu pamatbarībai jābūt zāles vai nu siena lopbarībai, kas nāk no pļavām, ganībām, vai arī tai jābūt iegūtai no dažāda sastāva pļavas siena galvenokārt Castelmagno, Pradleves un Monterosso Grana pašvaldības teritorijā. Ir aizliegts izmantot kukurūzas skābbarību. Dzīvnieku uztura bagātinātājos jāietilpst tiesību aktos atļautā labība, pākšaugi, minerālsāļi un vitamīni. Ir atļauta piena atdzesēšana tā uzglabāšanai temperatūrā, kas nav zemāka par 6 °C. Pienu var nokrejot un tad sasildīt līdz 30–38 °C temperatūrai. Nav atļauts pienu pasterizēt un termiski apstrādāt. Ir aizliegts izmantot fermentus. Sarecināšana notiek no 30 līdz 38 °C temperatūrā no 30 līdz 90 minūtēm, pievienojot pienam no teļa kuņģa glumenieka izdalītu recināšanas fermentu šķidrā veidā (kas satur vismaz 70 % himozīna). Apstrādi siera vannā veic, nepārtraukti maisot masu no 10 līdz 15 minūtēm. Pēc tam samaisīto siera masu atstāj vannas dibenā vai izņem no vannas un atstāj nostāvēties vismaz 18 stundas. Siera masu atļauts atdzesēt. Pēc 18 stundām piena recekli pilnvērtīgai fermentācijai uz 2–4 dienām ievieto tvertnēs un iegremdē sūkalās, kas palikušas no iepriekšējām siera partijām. Turpmākajā gaitā siera masu sadala, sasmalcina, samaisa un sāla. Siera masu ietin dabīgā augu valsts izcelsmes vai sintētiskā audeklā un ievieto koka vai cita atbilstoša materiāla caurumotās veidnēs, kur tā nostāvas vismaz 1 dienu, tad to presē ar rokām vai mehanizēti. Pēdējo sālīšanu ir atļauts veikt sausā veidā, lai siera mizai būtu izteikta krāsa un cietāka konsistence. Nogatavina vismaz 60 dienas dabīgās dzedrās un mitrās alās vai telpās, kurās ir nodrošināti tādi paši vides apstākļi. Siera rituļiem jābūt izvietotiem uz koka vai cita piemērota materiāla plauktiem. Nogatavināšanas temperatūrai jābūt no 5 līdz 15 °C, mitrumam – no 70 līdz 98 %. Tas nodrošina tādus temperatūras un mitruma apstākļus, kas garantē ACVN “Castelmagno” tipiska dabīga pelējuma pareizu izveidošanos. Nogatavināšanas laikā siera rituļus var tīrīt ar suku un/vai mazgāt ar dabīgiem mazgāšanas līdzekļiem, kuriem nav tiešas krāsojošas iedarbības un kuri neveicina nevēlama pelējuma un ērču savairošanos. “Castelmagno” sieram var būt papildnorāde “di Alpeggio”, ja piens slaukts tikai no govīm, kazām un aitām, kas laikā no maija sākuma līdz oktobra beigām ganītas ganībās, kurās ir vismaz 90 % vietējo zālaugu, un ja viss ražošanas process norit augstkalnu apgabalā un siera izgatavošana notiek vietā, kuras ģeogrāfiskais augstums pārsniedz 1 000 metrus virs jūras līmeņa.

4.6. Saikne:

Dabas faktori ir šā kalnu apgabala raksturīgie klimatiskie apstākļi, kas ietekmē lopbarības kvalitāti un tās sastāvdaļas, kādas sastopamas tikai alpīnajās pļavās, kā arī produkta dabīgā nogatavināšana. Cilvēkfaktoru vidū var atzīmēt gadsimtiem senas tradīcijas turpināšanos – arī apstrādes tehnisko paņēmienu ziņā –, kas, laikam ritot, saglabājusies, ievērojot nostiprinājušās paražas.

4.7. Pārbaudes struktūra:

Kontroles struktūra atbilst EN 45011 standarta prasībām.

Nosaukums: INOQ — Istituto Nord Ovest Qualità Adrese: Piazza Carlo Alberto Grosso 82 12093 Moretta (Cuneo) CN ITALIA Tālr. +39 0172911223 Fakss +39 0172911320 E-pasts: —

4.8. Marķējums:

Izgatavošanas vietā sieru marķē, iespiežot logotipu tajā rituļa pusē, kas siešanas laikā ir kontaktā ar kāstuves dibenu. Pirms produktu nogādā pārdošanai, uz tās pašas rituļa puses, kur ir izcelsmes marķējums, piestiprina identifikācijas marķējumu, kas ir atbilstības zīme – “sventolina”. Izcelsmes marķējumu veido stilizēts burts “C” ar augšējā daļā ieskicētām kalnu virsotnēm, bet centrā ir redzams elipses veidā attēlots siera ritulis,. no kura izgriezts ķīļveida gabals. Marķējumam ir divi dažādi lielumi: 11 × 12 cm, lai marķētu no 2 līdz 3 kg smagus rituļus, un 15,3 × 16,3 cm – no 3 līdz 7 kg smagus rituļus.

Tā kā “Castelmagno” sieru izgatavo vietā, kuras ģeogrāfiskais augstums pārsniedz 600 m virs jūras līmeņa, tā marķējumā ir norāde “prodotto della montagna”, bet, ja pienu iegūst un sieru izgatavo vietā, kuras augstums virs jūras līmeņa pārsniedz 1 000 metrus, tad ar šo ACVN apzīmētā siera marķējumā nav vis norādes “prodotto della montagna”, bet gan norāde “di Alpeggio”. Kalnos izgatavotajam “Castelmagno” sieram “sventolina” fons ir zils. Augstkalnu pļavu “Castelmagno” sieram “sventolina” ir ar norādi “di Alpeggio”, kas uzrakstīta uz stilizētā propellera četrām lāpstiņām; uzraksts “Castelmagno” ir uz tumši zaļa fona, uzrakstā “di Alpeggio” lietoto burtu augstums ir 6 mm un uzraksts atrodas uzraksta “Castelmagno” veidotā pusloka iekšpusē. Uz abiem uzrakstiem ir atzīmēts “crosta non edibile” (“miza nav ēdama”).

Tikai pēc šādas marķēšanas un etiķetes uzlikšanas sieru var nodot tirdzniecībā ar aizsargātu cilmes vietas nosaukumu “Castelmagno”. Atbilstības zīmi veido papīra aplis 18 cm diametrā, no kura izgriezti četri segmenti, tādējādi atveidojot stilizētu propelleru ar četrām lāpstiņām; atbilstības zīme pēc dizaina līdzīga izcelsmes marķējumam. Šajos marķējumos līdztekus norādei “Denominazione di Origine Protetta “Castelmagno” ” un, vajadzības gadījumā, papildnorādei “prodotto della montagna” vai “di Alpeggio”, jānorāda arī tiesību aktos noteiktā informācija. Arī sagrieztam un iepakotam sieram jābūt gan izcelsmes, gan arī identifikācijas marķējumam. Uz sagriezta vai iepakota siera etiķetes jānorāda izgatavotāja un siera nogatavinātāja vārds un uzvārds vai nosaukums, un etiķetei ir jāatbilst spēkā esošajiem normatīviem par pārtikas produktu marķēšanu un noformējumu; jebkurā gadījumā jābūt labi saskatāmiem gan ar šo ACVN apzīmētā siera marķējumu veidojošajiem elementiem, gan arī tās partijas numuram, no kuras siers ņemts, lai nodrošinātu labāku produkta izsekojamību.